Suomalainen sanonta ”kissa kiitoksella elää” kuvastaa sitä, kuinka kiitollisuus tulisi osoittaa vastapalveluksella tai ainakin valmiudella toimia vastavuoroisesti ihmistä kohtaan, joka on auttanut tai muuten palvellut itseä. Sananlasku on siinä mielessä veikeä, että kissa ei välttämättä ole paras kiitollisuuden osoittaja.

Itselläni on kaksi kissaa, jotka osoittavat monin tavoin rakkauttaan minua kohtaan, mutta näyttävät myös sen, kuinka kiitollisuus ei kestä kovinkaan pitkään. Etenkään, kun on kyse ruoka-ajoista. Saatan havahtua aamulla kovaan meteliin ja naukumiseen, päälle hyppimiseen ja vauhdikkaaseen vaatimukseen aamupalan saamisesta, jos kissojen mielestä on mennyt jo liiankin myöhäiseksi. Saatuaan ruokansa, ne menevät nukkumaan ja pian alkaa uusi näytelmä ruuan saamiseksi. Kiitollisuuden näyttäminen jää siis varsin lyhytaikaiseksi, mutta silti ne saavat ruokansa.

Jumalan huolenpitokaan ei riipu meidän kiitoksistamme. Monet Jeesuksen parantamista ihmisistä eivät palanneet kiittämään häntä. Siitä huolimatta hän kohtasi heidät ja paransi monia heidän sairauksistaan. Jumalan huolenpito on kaikin tavoin itsestään poispäin suuntautuvaa ja toiselle uhrautuvaa rakkautta. Sellaista tulisi olla meidänkin keskinäinen rakkautemme. Huolenpitoa, joka ei etsi omaa etuaan, ei kunniaa, eikä kiitosta, vaan jota osoitamme siksi, että haluamme toisillemme hyvää ja haluamme toteuttaa Kristuksen käskyä.

Kissani myös huolehtivat toisistaan pesemällä toinen toistaan. Tällöin toisen ei tarvitse tehdä mitään, vaan voi olla vain vastavuoroisesti hoidettavana. Tästä Jeesuskin mainitsee sanoessaan Martalle: ”Martta, Martta, sinä huolehdit ja hätäilet niin monista asioista. Vain yksi on tarpeen.” Kun elämässä on paljon huolehdittavaa, vauhtia ja kiirettä, on rauhoittavaa tietää, että voimme jäädä Jumalan hoidettaviksi. Ja että taivastiellä vain yksi on tarpeen: Hänen armonsa Kristuksessa Jeesuksessa. Aamen.